དང་པོ།རིགས་དེའི་ཁོངས་སུ་གཏོགས་པའི་མི་ཐམས་ཅད་ཀྱིས་བསམ་པ་གཅིག་གྱུར་གྱི་སྒོ་ནས་རང་གི་སྐད་ཡིག་རྒྱུན་འཛིན་དང་དར་སྤེལ་བྱ་བའི་སྤོབས་པ་དང་བརྩོན་སེམས་བསྐྱེད་པ་འདི་གལ་ཆེ་བ་ཡིན།གལ་ཏེ་མི་རིགས་རང་ཉིད་ཀྱི་སྤོབས་པ་ཞུམ་པའམ་རང་གི་རིག་གནས་ལ་སྐྱོན་དུ་བལྟས་ཏེ་དོར་ན་ནི་གཞན་གང་གིས་ཀྱང་སྐྱོབ་ཐབས་མེད་པའི་ཕྱིར་རོ།།ལོ་རྒྱུས་ཐོག་ཏུ་མི་རིགས་འགའ་ཞིག་གིས་རང་གི་སྐད་ལ་སྐྱོན་དུ་བལྟས་ནས་དོར་བ་ཡོད།དེའི་རྒྱུ་མཚན་ནི་མི་རིགས་གཞན་ལས་རང་ཉིད་རྗེས་ལུས་ཡིན་པ་དང་རྨོངས་པ་ཡིན་པར་བལྟས་ཏེ་མི་རིགས་ཀྱི་རང་མཐོང་གི་བསམ་པ་ལ་གཏོར་བརླག་ཐེབས་པས་སྤོབས་པ་ཞུམ་ནས་བརྩོན་སེམས་མེད་པར་གྱུར་པའི་དབང་གིས་ཡིན།འདིའི་སྐབས་སུ་མི་རིགས་དེའི་མི་རྣམས་ལ་ཤེས་སུ་འཇུག་དགོས་པ་འདི་དག་ཡོད་དེ།རང་གི་སྐད་ཡིག་དེ་མིའི་རིགས་སྤྱི་དང་ཁྱད་པར་དུ་མི་རིགས་རང་ཉིད་ལ་གལ་ཆེ་བ་ཡིན་པ་དང་འཇིག་རྟེན་ཁམས་སུ་མུ་མཐུད་དེ་གནས་པའི་རིན་ཐང་ཡོད་པའི་ཚུལ་དང༌།ད་ལྟ་རང་ཅག་གིས་དཔལ་འབྱོར་གྱི་ཁེ་ཕན་ནམ་གང་ཡང་རུང་བའི་དཀའ་ངལ་འགའ་རེ་ལ་འཛེམས་ནས་རང་གི་སྐད་འདི་མི་རབས་རྗེས་མ་རྣམས་ལ་མ་སྤེལ་ན།ནམ་ཞིག་དཔལ་འབྱོར་གྱི་དམིགས་ཡུལ་གྲུབ་སྟེ།འཚོ་བའི་ཆུ་ཚད་ཅུང་ཟད་མཐོན་པོར་སླེབས་ནས་དཔལ་འབྱོར་དེ་ཙམ་གལ་མི་ཆེ་བར་གྱུར་པ་ན་མི་རྣམས་ཀྱིས་གདོན་མི་ཟ་བར་སྲོལ་རྒྱུན་གྱི་རིག་གནས་འཚོལ་བར་འགྱུར་ཞིང༌།དེའི་ཚེ་ན་ཅི་ཡང་མེད་པར་བྱས་ཟིན་པས་མི་ཐམས་ཅད་ཀྱིས་ཡི་ཆད་དང་སྐྱོན་བརྗོད་བྱེད་པའི་གནས་སུ་འགྱུར་བ་དང༌།རང་གི་བུ་ཕྲུག་ལ་ཕ་སྐད་བསླབ་པ་རྒྱུན་བཅད་པའི་དུས་དེ་ནས་བཟུང་མི་རབས་གཉིས་སམ་གསུམ་ཙམ་སོང་བའི་ཚེ་མི་རྣམས་ཀྱིས་རང་གི་རིགས་མཐུན་ཐོབ་ཐང་དང་ལོ་རྒྱུས་དང་མི་རིགས་ཀྱི་བརྗིད་ཉམས་ཀྱི་ཕུགས་འཚོལ་བ་ན།ཐམས་ཅད་སྔོན་ནས་བརླགས་ཟིན་པར་མཐོང་བས་མི་རབས་འདི་མི་རིགས་དེའི་ལོ་རྒྱུས་ཀྱི་ཉེས་ཅན་དུ་བརྩི་བར་འགྱུར་བ་དང༌།ད་ལྟའི་མི་རབས་འདི་ལ་མི་རིགས་རང་ཉིད་ཀྱི་རིགས་མཐུན་གྱི་ཐོབ་ཐང་དན་དཔང་འདི་བརྩོན་ལེན་བྱ་བའི་གོ་སྐབས་ཡོད་མོད།གལ་ཏེ་བུ་ཕྲུག་ཚོར་ཕ་སྐད་མ་བསླབས་ན་མི་རབས་གཉིས་པའམ་གསུམ་པ་ཕན་ཆད་ཀྱི་མི་རྣམས་ལ་དེ་འདྲའི་གོ་སྐབས་གཏན་མེད་དུ་བྱས་ཟིན་པ་ཡིན་པས་ད་ལྟའི་རང་གི་བྱ་བ་འདི་མི་རབས་རྗེས་མ་རྣམས་ལ་ཤིན་ཏུ་གནོད་ཚབས་ཆེ་ཚུལ་རྣམས་ཤེས་སུ་འཇུག་དགོས་སོ།།